
Folketingets Europaudvalg

Christiansborg, den 24. oktober 2002

EU-Konventssekretariatet
Til

udvalgets medlemmer og stedfortrædere 

samt de danske medlemmer af Konventet

Endelig rapport om nationale parlamenter sår tvivl om Giscards d’Estaings Kongres

Arbejdsgruppe IV under Det Europæiske Konvent har vedtaget sin endelige rapport om, hvordan man styrker de nationale parlamenters rolle i fremtidens EU. Efter vanskelige forhandlinger lykkedes det arbejdsgruppens formand, Gisela Stuart, at skabe den nødvendige konsensus på arbejdsgruppens sidste møde i Bruxelles den 22. oktober.

Specielt spørgsmålet om etableringen af en Kongres, som foreslået af Konventets formand Giscard d’Estaing, voldte store problemer. Den overvejende del af gruppens medlemmer var faktisk særdeles skeptiske over for idéen. Man besluttede derfor at skyde ”Kongressen” til hjørnespark ved at spille ideen tilbage til Konventet. I arbejdsgruppens rapport nøjes man således med at tage  ideen til efterretning og anbefaler, at sagen bør undersøges nærmere af Konventet. Hvilke funktioner en sådan Kongres skulle have, kommer rapporten derfor heller ikke nærmere ind på. Flere delegationers modstand mod Kongressen skyldtes bl.a. en frygt for, at en Kongres reelt vil udhule COSAC-samarbejdet ved at tømme det for funktioner.

COSAC

Hvor Kongressen således var under kraftig beskydning, nød det eksisterende samarbejde i COSAC mellem de nationale parlamenters europaudvalg anderledes støtte i arbejdsgruppen. I rapporten fra arbejdsgruppen anbefales således en generel styrkelse af COSAC’s mandat. Bl.a. skal COSAC udvides til også at omfatte de nationale parlamenters fagudvalg. COSAC skal kunne påtage sig at stå for indkaldelsen til ”interparlamentariske konferencer” om vigtige politiske spørgsmål, hvor forhandlinger om europæiske aftaler er gået i hårdknude pga. fastlåste nationale positioner – som i spørgsmålet om reformen af EU’s fælles landbrugspolitik.

COSAC skal ligeledes fungere som forum for generelle debatter om overvågningen af nærhedsprincippet. Kontrollen med konkrete EU-lovforslags overholdelse af nærhedsprincippet bør dog, ifølge rapporten, foregå via de enkelte nationale parlamenters kontrol af deres regeringer eller den nye ”early-warning mekanisme”, som skal gøre det muligt for nationale parlamenter at klage til EU-institutionerne over krænkelser af nærhedsprincippet. Det foreslås også, at EU-institutionerne skal være forpligtet til at reagere på ”udtalelser” eller "bidrag” vedtaget af COSAC. Dette kan f.eks. ske ved skriftlige svar eller ved, at kommissærer eller repræsentanter fra de øvrige EU-institutioner møder op på COSAC-møderne.

Endelig var spørgsmålet om Europa-Parlamentets deltagelse i COSAC også oppe at vende på arbejdsgruppemødet. Arbejdsgruppen var delt i dette spørgsmål. I arbejdsgruppens rapport anbefales det dog, at COSAC skal være en platform primært for de nationale parlamenter – med mulighed for at invitere Europa-Parlamentet, når dette vurderes nyttigt. Samtidig understreges det dog, at når de nationale parlamenters fagudvalg skal mødes under COSAC, skal Europa-Parlamentets fagudvalg også deltage.

Kontrollen med nærhedsprincippet

Arbejdsgruppen anbefaler, at de nationale parlamenter skal have en formel ret til at klage til EU-institutionerne over krænkelser af nærhedsprincippet i forbindelse med konkrete EU-lovforslag (ex ante). Arbejdsgruppen støtter her i generelle træk den såkaldte ”early warning mekanisme”, som er blevet foreslået af arbejdsgruppe I under konventet, der har set på, hvordan man styrker nærhedsprincippet. Mekanismen indebærer bl.a., at hvis mindst 1/3 af de nationale parlamenter har klaget over en konkret krænkelse af nærhedsprincippet og afgivet en begrundet udtalelse, er Kommissionen forpligtet til ”genoverveje” sit forslag. Stuarts arbejdsgruppe foreslår dog følgende ”forbedringer” af ”early warning mekanismen”:

1) Nationale parlamenter skal kunne klage under hele lovgivningsprocessen og ikke begrænses til kun at kunne gøre det i begyndelsen og i forbindelse med forligsfasen, som foreslået af arbejdsgruppe I. 

2) Den efterfølgende mulighed for at klage til EF-Domstolen skal ikke begrænses til nationale parlamenter, som har benyttet ”early warning mekanismen" i den tidlige fase, men omfatte alle nationale parlamenter. Arbejdsgruppen frygter, at nationale parlamenter  ellers vil fristes til at klage via early warning mekanismen for at sikre sig retten til senere at indbringe en sag for EF-Domstolen.

3) Nationale parlamenter skal ikke blot kunne klage over krænkelser af nærhedsprincippet, men også over krænkelser af proportionalitetsprincippet.

Parlamentarisk kontrol med regeringerne

Arbejdsgruppens medlemmer er enige om, at den væsentligste funktion for de nationale parlamenter i forbindelse med europæiske anliggender er, at de nationale parlamenter gennemfører en effektiv parlamentarisk kontrol med deres regeringers handlinger på det europæiske niveau. Arbejdsgruppen anerkender, at beslutningen om, hvordan denne kontrol udføres, er et nationalt prærogativ. I arbejdsgruppens rapport anbefales det dog, at man beder COSAC om at udarbejde en ikke-bindende adfærdskodeks, der fastlægger visse minimumsstandarder for effektiv national parlamentarisk kontrol. Arbejdsgruppen foreslår i den forbindelse, at følgende grundlæggende faktorer bør tages i betragtning:

1) Nationale parlamenter skal have mulighed for at formulere deres egne positioner til alle lovforslag samt andre aktioner fra EU.

2) De nationale parlamenter skal modtage informationer af en vis kvalitet i god tid. De skal have informationer om sager inden for alle Unionens områder.

3) Der skal være mulighed for regelmæssige kontakter og konsultationer med ministre før og efter møderne i Ministerrådet og Det Europæiske Råd.

4) De nationale parlamenters fagudvalg skal involveres i den parlamentariske kontrol med europæiske spørgsmål.

5) Der skal være regelmæssige kontakter mellem nationale parlamentarikere og europaparlamentarikere.

6) Nationale parlamentarikere skal have mulighed for at få assistance fra embedsmænd samt mulighed for oprettelsen af et repræsentationskontor i Bruxelles.

Forbedringer på det europæiske plan skal styrke den nationale kontrol

I arbejdsgruppens rapport anbefales samtidig, at man gennemfører en række forbedringer af beslutningsprocedurerne på det europæiske niveau for at styrke de nationale parlamenters muligheder for at udøve en mere effektiv national kontrol med deres regeringer: 

1) Kravet om, at en sag ikke må sættes på Rådets dagsorden til beslutning før efter en seksugers frist, skal strikte overholdes.

2) Arbejdsgrupper under Ministerrådet og Coreper bør ikke anerkende foreløbige aftaler om lovforslag inden for de første seks uger efter at Kommissionens forslag er fremsat.

3) Parlamentariske forbehold skal gives en klarere status i Ministerrådets forretningsorden. Regeringer skal ikke kunne tilslutte sig forslag i Rådet, hvis de er underlagt et parlamentariske forbehold. Der skal dog være en specifik tidsfrist på de parlamentariske forbehold, så disse ikke blokerer for vedtagelsen af beslutninger.

4) Kommissionen skal sende alle lovforslag samt hvidbøger, grønbøger og meddelelser til de nationale parlamenter, samtidig med at disse sendes til Ministerrådet og Europa-Parlamentet.

5) Kommissionen skal sende sit årlige lovgivningsprogram samt meddelelsen om ”den årlige politiske strategi” til de nationale parlamenter, samtidig med at disse sendes til Ministerrådet og Europa-Parlamentet.

6) Revisionsretten skal sende sin årlige revisionsrapport til de nationale parlamenter.

Øvrige forslag

Arbejdsgruppens rapport rummer også et andre par forslag til, hvordan man kan styrke de nationale parlamenters rolle i EU. Bl.a. foreslås det, at ”konventsmetoden”  indskrives i en ny forfatningstraktat, så Konventet får en formel en rolle i forbindelse med forberedelserne af fremtidige traktatændringer.

Det anbefales ligeledes, at der i alle EU’s medlemsstater indføres en årlig ”europæisk uge”, som falder sammen med Kommissionens præsentation af sin årlige ”politiske strategi” i februar. Formålet med en sådan europæisk uge er at skabe en fælles debat om europæiske spørgsmål på tværs af landegrænserne, hvor de nationale parlamenter og regeringer samt europaparlamentarikere og kommissærer forsøger at stimulere interessen hos borgerne for den Europæiske Unions aktiviteter.

Rapportens videre skæbne

Rapporten vil blive præsenteret på Konventets session den 28.-29. oktober af  arbejdsgruppens formand Gisela Stuart. I Konventet vil følge en drøftelse af anbefalingerne i rapporten. Det vil derefter være op til Konventets Præsidium at tage højde for rapportens anbefalinger samt konventsmedlemmernes kommentarer i forbindelse med udformningen af forfatningstraktaten.  

Med venlig hilsen

Morten Knudsen

